དེ་ནས་སྤྱི་པའི་ལས་ཀ་ག་འདྲ་བྱས་ནས་འཐུས་ཤོར་འགྲོ་གི་ཡོད་དང༌།གང་ནས་འཐུས་ཤོར་འགྲོ་གི་ཡོད།དེ་ག་འདྲ་བྱས་ནས་ཡར་རྒྱས་གཏོང་དགོས་པ།ཉམས་པ་སོར་ཆུད།མི་ཉམས་གོང་འཕེལ་ཡོང་བ།དེ་བཞིན་བཙན་བྱོལ་བའི་སྒྲིག་འཛུགས་དང་འབྲེལ་བའི་ལས་རིགས་ཐོག་ལ་ཉམས་ཞིབ་དང་བསྒྱུར་བཅོས་ལེགས་སྤེལ་ཉེས་འགོག་གང་ཞིག་བྱེད་དགོས་མིན་ཐད་ཁུར་བླངས་ནས་བྱེད་དགོས་པ་ཡིན།ལྷག་དོན་དུ་གྲོས་ཚོགས་ཀྱི་ནང་འཐུས་མི་གསར་པ་སླེབས་པ་ཚོ་ད་ལྟ་བར་དུ་སྤྱི་ཚོགས་དང་མང་ཚོགས་ཀྱི་ཁྲོད་དུ་བསྡད་ཡོད།དྷརྨ་ཤཱ་ལའི་བཀའ་ཤག་དང་གྲོས་ཚོགས་ཀྱིས་མ་འགྲིགས་པ་བརྒྱ་སྟོང་ཁྱེད་ཚོའི་ཨམ་ཆོག་ལ་གོ་ཡོད་ཀྱི་རེད།ད་ཆ་དངོས་སུ་འདིར་སླེབས་དུས།དེ་སྔོན་ཕྱི་ལ་ཡོད་དུས་འགྲིགས་མ་འགྲིགས་ཀྱི་སྐད་ཆ་ཐོས་པ་དེ་ཚོ་ཏག་ཏག་བསྡད་ཡོད་མེད་དང༌།ཕྱི་ལོགས་ནས་སྐྱོན་བརྗོད་དང་འཐུས་ཤོར་འགྲོ་གི་འདུག་ཅེས་བཤད་པའི་བསམ་འཆར་དེ་ཚོའི་རིགས་གང་དང་གང་བདེན་པ་ཡིན་ཁྱེད་རང་ཚོ་གྲོས་ཚོགས་ནང་སླེབས་ཟིན་པས་དེ་ཚོའི་རིགས་འཛེམས་ཟོན་སྤངས་ནས་གསལ་པོ་བཤད་དེ་འཁྱོག་པོ་ཡོ་བསྲང་བྱ་རྒྱུ་གལ་ཆེན་པོ་ཡིན།